אן מקלפלין קורולוגוס

אן מקלפלין קורולוגוס (באנגלית: Ann McLaughlin Korologos; 16 בנובמבר 1941 – 30 בינואר 2023) הייתה אשת ציבור ודירקטורית אמריקאית, שכיהנה כמזכירת העבודה של ארצות הברית בשנים 1987–1989.

ביוגרפיה 
קורולוגוס נולדה בצ'אתם שבדרום-מזרח ניו ג'רזי, בתם של מארי (לבית קואֶלהופר) ואדוארד ג'וזף לאוונשטיין, עובד בחברה לייצור תחמושת. היא התחנכה בבית הספר הקתולי סנט פטריק, באקדמיית סנט אליזבת' ובמכללת מרמיונט של אוניברסיטת פורדהם בניו יורק סיטי, שם העבירה שנת לימודים באוניברסיטת לונדון. מאוחר יותר, ב-1988, קיבלה תואר במנהל עסקים מבית הספר וורטון שבאוניברסיטת פנסילבניה. טרם כהונתה כמזכירת העבודה, שימשה כתת-מזכיר הפנים של ארצות הברית וכתת מזכירה במחלקת האוצר של ארצות הברית.

בשנים 1987–1989 כיהנה קורוגולוס כמזכירת העבודה של ארצות הברית בממשלו של הנשיא רונלד רייגן. היא הקימה את נציבות איכות העבודה ועמדה בראשות שעסקה בסוגיות תחרותיות בשוק העבודה בכלכלה גלובלית. עם סיום כהונתה, העניק לה הנשיא רייגן את מדליית האזרח של הנשיא כאות הוקרה לשירותה הציבורי. ב-29 בספטמבר 1989 מינה אותה נשיא ארצות הברית ג'ורג' הרברט ווקר בוש ליו"ר ועדת הנשיא לביטחון וטרור בתעופה. דו"ח הוועדה, שהוצג ב-15 במאי 1990, סקר והעריך אפשרויות מדיניות בקשר עם אבטחת תעופה.

בשנים 1990–1995 היא הייתה ראשת "מועצת העיר הפדרלית", קבוצה של מנהיגים עסקיים ואנשי ציבור שונים הפועלים למען פיתוח כלכלי בוושינגטון הבירה. משנת 1996 עד 2000, הייתה יו"ר מכון אספן. בשנים 2000–2006 הייתה חברה במועצת המנהלים של חברת מיקרוסופט. ב-2008, לקראת הבחירות לנשיאות ארצות הברית שהתקיימו באותה השנה, הייתה קורולוגוס צירה עבור ג'ון מקיין בבחירות המקדימות לנשיאות בוושינגטון די. סי. שנערכו במפלגה הרפובליקנית.

עד למותה הייתה חברה במספר מועצות מנהלים של חברות אחדות, בהן פאני מאי, וולקאן מטיריאלס (Vulcan Materials Company) וקלוגס. בשנים 2004–2009 הייתה יושבת ראש מכון ראנד.

קישורים חיצוניים

הערות שוליים

מזכירות העבודה של ארצות הברית
חברי הקבינט של ארצות הברית בממשל רונלד רייגן
דירקטוריות אמריקאיות
נשים בקבינט של ארצות הברית
בוגרות בית הספר וורטון
בוגרי בית הספר וורטון
מזכירי העבודה של ארצות הברית
דירקטורים אמריקאים
בוגרות אוניברסיטת פורדהם
אמריקאיות שנולדו ב-1941
אמריקאים שנולדו ב-1941
אמריקאיות שנפטרו ב-2023
אמריקאים שנפטרו ב-2023